৩৪৫৫০ ডাউন শিয়ালদহ-ক্যানিং লোকাল প্রতিদিনের মতোই বুধবারও রাত ৯টা ৪২ মিনিটে ছেড়ে ছিল শিয়ালদহ স্টেশান থেকে। কিন্তু শিয়ালদহ স্টেশন ছাড়ার কিছুক্ষণ পর থেকেই ট্রেনের হেডলাইট নিভে যায়। সেই অবস্থায় প্রায় ৪৫ কিলোমিটার রেলপথ পাড়ি দেয় যাত্রীবোঝাই ট্রেনটি। শুধুমাত্র ট্রেনের চালকের অভিজ্ঞতা ও সুনিপুণ হাতের উপর ভরসা করেই বুধবার রাতে প্রাণ হাতে নিয়ে ফিরলেন যাত্রীরা। যদিও এতো ঝুঁকি নিয়ে ট্রেন চালানোর জন্য অনেকেই আঙুল তুলেছেন রেল কর্তৃপক্ষের দিকে।
এই ট্রেনটিতে প্রতিদিনই নিজেদের গন্তব্যে ফেরেন যাত্রীরা। কিন্তু এই দিনটি ছিল একটু আলাদা। শিয়ালদহ স্টেশন ছাড়ার কিছুক্ষণ পর থেকেই ট্রেনের যাত্রীরা লক্ষ্য করেন ট্রেনটি ক্রমাগত হর্ন বাজিয়ে চলেছে। প্রথমে কিছু বুঝতে না পারলেও কিছুক্ষণের মধ্যেই যাত্রীরা বুঝতে পারেন ট্রেনটির হেডলাইট জ্বলছে না।

কিন্তু প্রায় ৪৫ কিলোমিটার পথ, আলো ছাড়া কী ভাবে পাড়ি দিলেন চালক? জানা গেল, স্রেফ চাঁদের আলো ও টর্চের উপর নির্ভর করেই এই যাত্রী বোঝাই ট্রেনটিকে শিয়ালদহ থেকে ক্যানিং স্টেশন পর্যন্ত নিয়ে যায় চালক। সময় লাগে এক ঘণ্টা পনেরো মিনিট।
তালদির স্টেশন মাস্টার আলোহীন ট্রেন ছাড়ার অনুমতি দিচ্ছিলেন না প্রথমে। কিন্তু, চালকের আত্মবিশ্বাস ও রাতে মানুষের বাড়ি ফেরার অসুবিধার কথা ভেবে শেষ পর্যন্ত অনুমতি দেন।
কেউ কেউ চালকের অভিজ্ঞতা ও সাহসিকতার জন্য হাততালি দিলেও, বেশিরভাগ মানুষই প্রশ্ন তুলেছেন এই ঝুঁকিপূর্ণ যাত্রা নিয়ে। কারণ, দীর্ঘ ওই অন্ধকার রাস্তায় যে কোন সময়ই ঘটতে পারত বড়সড় দুর্ঘটনা। তাই, এই ঘটনায় আরও একবার প্রশ্নের মুখে রেল কর্তৃপক্ষ।
দেখুন ভিডিও